*Jn12,42 Mindazáltal a vezetők közül is sokan hittek benne, mégsem vallottak színt a farizeusok miatt, nehogy kizárják őket a zsinagógából;*

Egy izgalmas helyzetjelentés. Sokan hittek a vezetők közül is, ez mindenkép jó hír. Ha ezt nem titkolják, talán többet használnak a közösségnek. Mert az érintettek ugye titkolták. Vezetők, ismert emberek nagyobb hatással vannak a környezetükben élő emberekre azzal amit tesznek, de azzal is, amit nem tesznek meg. Mindannyian tudjuk, hogy a kommunikáció messze nem a kimondott szavak összessége. A körülmények legalább olyan fontosak, a mozdulatok, tettek, a hangszín stb.

Ezek a vezetők a saját helyzetüket féltették, titkolták hitüket. Az emberek egy része az ő példájukat követte, csak a titkos hitről nem tudva, elutasították Jézust. Érdemes elgondolkodni azon, milyen hatása lett volna annak, ha ezek a vezetők felvállalják hitüket.

Akik elől megy, ha kinevezett vezető, ha nem, követőkre számíthat. Ha jó irányba akarod „vezetni” azokat, akik figyelik az életedet, kövesd Jézust. Ő a Jó irány! *Vadon Gyula*